
Redaktore 


Paul Gubbins 


EN LA LASTA numero de La Brita 
Esperantisto mi menciis, ke la 
estraro de Esperanto-Asocio de 
Britio (EAB) konsideras, pro 
generate malalta partoprenado en 
naciaj kongresoj, ĉu nuligi 
semajnfinan eventon tian kaj ĝin 
anstataŭigi per ekzemple duontaga 
jarkunsido/prelego. Mi petis, ke 
legantoj prikomentu. 

Mi ricevis dek komunikaĵojn, kaj 
interretajn kaj poŝtajn. Kelkaj 
respondintoj diris, ke ili ne plu 
ĉeestas pro malsano aŭ maljuniĝo, 
sed generate subtenas la nocion de 
ĉiujara kongreso. Aliaj kontraŭis: 
"Mia opinio estas, ke nacia 
kongreso de internacia lingvo estas 
preskau sencela." 

Aliaj tamen apogis: "... kiam 
plejparto de lokaj organizajoj ne plu 
havas regulajn kunvenojn, la landa 
kongreso restis la plej grava 
evento, kiu kunligas person- 
kontakte esperantistojn de la lando 
kaj tenas ilin ligitaj kun la movado. 
Anstataŭigo de la kongreso per 
unutaga formala laborkunveno de 
la asocio estus tre danĝera risko, 
puŝanta la asocion al la direkto de 
elmortado." 

Aŭdiĝis aliaj voĉoj: "... mi 
preferus partopreni eksterlandan 
kongreson, kie oni vere bezonas uzi 
Esperanton, ol renkontiĝi kun 


Kio povas ... 

samideanoj, kun kiuj mi pli bone 
povus komuniki per la angla, ĉar 
multaj el ili, parolinte iomete en 
Esperanto, krokodilas." Ho, ve. 

Kara ... ĉu lastatempe vi ĉeestis 
francan aŭ italan kongreson? 
Kontraste, la niaj malkrokodile 
modelas. 

Kiam tamen leviĝis la demando 
dum la ĉi-printempa brita kongreso 
en Brajtono, ĉiuj forte argumentis, 
ke nepras teni vivaj enlandajn 
kongresojn, eĉ se eblas allogi - 
spite al heroaj klopodoj de Viv 
O'Dunne kaj Tim Owen, kaj aliaj, 
elekti elstarajn kongresejojn en 
interesaj urboj kontraŭ relative 
malaltaj prezoj - nur kvindekon da 
homoj. 

Do, almenaŭ provizore, restos la 
enlandaj kongresoj, kun prelegoj, 
distrajoj, diskut- kaj komencanto- 
rondoj, libroservo, ktp. Mi 
substrekas tamen "provizore". Se 
membroj decidas, pro sia foresto, 
ke kongresoj ŝajne ja superfluas, 
nepros remalfermi la demandon. La 
asocio ne povas daŭre tiel perdi 
monon - kaj dediĉi horojn da 
homfortoj al afero kredeble pli kaj 
pli kroma, kiam restas amaso da 
aliaj, eventuale pli urĝaj farendaĵoj. 

Pretendoj pri la valoro de 
Esperanto kredeble neniam ĉesos. 
Jen mi, naivulo, opiniante, ke oni ne 
plu serioze proponas, ke inter la 
virtoj de nia lingvo listiĝas la eblo 
ĉesigi militojn. Se homoj de 
malamikaj nacioj 
povus rekte alparoli 
unu la alian - tiel la 
argumento - do ili 
pli bone interkompreniĝus kaj ne 
volus interbatali. Ĉarma revo ... sed 
ĝuste tia: revo. 

Tamen en la junia numero de la 
UEA-revuo Esperanto mi legas eĉ 
pli sensaciajn (kaj sensencajn) 
pretendojn. En raporto pri la tria 
tutmonda kolokvo pri la instruado 
de Esperanto, okazinta mezmaje en 
Svislando, mi notis, ke unu el la 
prelegintoj "skizis, ke Esperanto 
povus ludi rolon en ... ok celoj" 

(p. 141). Esperanto povus do 
interalie "elradikigi ekster- 
ordinaran malriĉecon kaj malsaton 
... redukti la nombron de infanaj 
mortoj ... kontraŭbatali HIV/ 
aidoson, malarion kaj aliajn 
malsanojn.” 

Verdire mi devis min pinĉi por 
certigi, ke mi ne sonĝas, kaj 
kontroli la kalendaron, por vidi, ĉu 
temas pri aprila ŝerco. Efektive ne. 
Tamen ĉu ridi, ĉu plori, mi ne sciis. 
Nu, klare, mi ne ĉeestis la prelegon 
por aŭdi la argumentojn. Mi povas 
nur konjekti, eble erare, ke tiel la 
rezonado: se patrinoj, ekzemple. 


scipovus Esperanton, ili povus 
ricevi konsilojn en la internacia 
lingvo, kiel pli sekure naski bebojn; 
simile tiuj elmetataj al aidoso aŭ 
malario. 

Sed, pardonu min, "povus- oj" 

tiaj ridindigas Esperanton. 
Se mi anoncus al mia 
najbarino, flegistino, ke 
Esperanto povus redukti 
la nombron de infanaj mortoj, ŝi 
taksus min eĉ pli freneza, ol ŝi min 
nun kredas. Aŭ la Esperanto- 
panaceon proponu al via kuracisto, 
dum via venonta vizito. Facile 
imageblas la reago. 

Krome notindas en la kolokvo- 
raporto, samkolumne, du aliaj 
povus- oj, elbuŝigitaj de aliaj fanta- 
ziuloj, pardonu denove, kutime 
seriozaj esperantistoj: iu parolis pri 
la superrego de la angla kaj 
prezentis "pensojn, kiujn rolojn 
Esperanto povus ludi en la [europa] 
komunumo"; alia prelegis pri la 
rolo, "kiun Esperanto povus havi 
kiel lingvolanĉilo". 

Gravas povus- oj. Sen povus- oj, 
nenia progreso. Tamen ili estu 
realigeblaj. Mi kredas, ke jam de 
tro longe ni esperantistoj prezentis 
povus -ojn kiel povas- ojn, do revojn 
kiel realojn. Nepras maturiĝi, 
honeste kaj realisme alfronti 
eblojn, ne bobelojn, kaj super ĉio 
rezigni pri kapricoj kolokve aŭ 
science vestitaj. 

Ke Esperanto povus redukti la 


... kaj kio povus 

Ni dankem(m)as! 



En aŭgusto ni adiaŭis nian 
oficejan asistanton Emma 
Hudson, kiu dum pluraj jaroj 
partatempe deĵoris kun Viv 
O'Dunne en la EAB-sidejo en 
Barlastono. Emma montris sin 
ĉiel kapabla kaj helpema, kaj 
preta labori, kiam necese, pli 
ol la laŭkontraktajn horojn. 

Emma akceptis plentempan 
administran postenon ĉe 
Sugden Walled Garden, en 
Stafordŝiro, kie ŝi respondecos 
pri organizado de nuptofestoj 
kaj aliaj tiaj eventoj. Ni deziras al ŝi ĉiun sukceson kaj dankas pro la fidela 
laboro por Esperanto-Asocio de Britio. 

EAB-sekretario Tim Owen veturis al Barlastono por persone danki al 
Emma kaj, dum ŝia lasta laboro-tago, EAB-prezidanto Paul Gubbins 
prezentis al ŝi grandan florbukedon kaj nome de la asocio tagmanĝe ŝin 
regalis. ■ 


nombron de infanaj mortoj ... aŭ 
jes, analoge, se spac-inĝenieroj 
uzus la lingvon, ĝi povus ebligi al 
ni atingi Marson, se bankistoj ĝin 
adoptus, ili povus nin eĉ pli efike 
ekspluati ... nu, bonvole ne ridigu 
min. Kaj ne tiel ridindigu 
Esperanton per stultaj, fantaziaj 
pretendoj. 

Fine ... 

Fine, se vi estos en Liverpolo la 
22-an de oktobro, nepre direktu 


viajn paŝojn al la universitato. 
D-rino Angela Tellier prelegos tie 
pri la esperanta pionoro W. E. 
Collinson, kiu profesoris pri la 
germana en la Liverpola 
universitato. 

La titolo de la prelego, kiu 
komenciĝos je la 16-a horo 
(verŝajne en la universitata 
biblioteko) estos: "W. E. Collinson: 
German, Esperanto and Inter¬ 
linguistics at the University of 
Liverpool". ■ 

Mikaelo Heary 


Simpatias la indiĝenoj 




Kiu estas fraponta la kapon de Joan 
Butler (dekstre en la foto)? Karte 
puzll kun Liz Tuckwell kaj Andrea 
Schmidt ne meritas traktadon tian! 


IMAGU, ke vi veturas tien, kie 
Esperanto estas la kutima ĉiutaga 
lingvo, kie dum la manĝohoroj 
eblas akiri novajn vortojn, kaj kie la 
simpatiaj, indiĝenaj esperantistoj 
volonte vin helpas pri sia lingvo. 

Tiel estas en Shallowford ĉe la 
somera festivalo, aŭ somerlernejo, 
de EAB. 

Funkcias du 
grupoj dum la 
ĉiutagaj sesioj: 
unu por lerni la 
lingvon, celanta 
tiujn, kiuj 
ekpaŝas, uzante 
ĉi tiun fascinan 
lingvon (gvidis 
Jack Warren); 


la alia, celanta pli 
spertajn studantojn, 
esploras esperantajn 
literaturon kaj 
kulturon per nun- 
tempaj kaj historiaj 
studmaterialoj 
(gvidis Paul 
Gubbins). 

Kuniĝas dum 
manĝohoroj la du 
grupoj, kaj ankaŭ 
por kune viziti la librejon kaj 
bibliotekon de EAB en Barlastono, 
kaj por sin distri. 

Ĉi-jaron malmultnombris la 
partoprenantoj; ni tamen bone 
amuziĝis kaj profitis de la ĉeesto de 
gasto el neangleparolanta lando. ■ 


Ripozantaj en la ĝardeno ĉe Shallowford 
House estas, de maldekstre, Joan 
Butler, Andrea Schmidt, Liz Tuckwell, 
Joyce Bunting kaj Jack Warren. 

Kune karibe ... en Preston 


MEMBROJ de Nord-Okcidenta 
Esperanto-Federacio (NOEF) 
kunvenis en Preston en majo okaze 
de sia printempa renkontiĝo. 
Kunmanĝinte laŭ kariba stilo ĉe 
restoracio Kelonio-Golfo (Turtle 
Bay), ili paŝis nur kelkajn metrojn 
al la kunvenejo ĉe Harris-muzeo kaj 
-artgalerio. 

Prelegis Brendan Marsh pri la 

bonfara organizaĵo Human Writes, 
kies membroj leteras al mort- 
kondamnitoj en Usono. Brendan 


diris, ke prizonuloj en Usono estas 
foje enkarcerigitaj ĝis 23 horoj 
tage. La leteroj do ebligas, ke 
prizonuloj povas "dialogi" kun 
homoj preter la severa punsistema 
mondo. Human Writes, laŭ Brendan, 
ne celas juĝi la prizonulojn, kies 
familioj foje estas rompintaj ĉiun 
kontakton kun la kondamnito. La 
leteroj montras, ke ili ne estas tute 
forgesitaj. 

Sekvis vizito al la apuda 
artgalerio kaj muzeo. ■ 



Jorkŝiran gaston, Simon Whiteley, (sidantan) 
bonvenigas al Preston NOEF-prezidanto Peeter Aitai. 

En Brajtono la ĝusta tono 


Mikaelo Sims 


PARTOPRENIS la ĉi-jaran EAB- 
kongreson en Brajtono 59 homoj ne 
nur el enlando sed ankaŭ el 
eksterlando. Kreskis la partopren- 
antaro kompare kun la pasintjara 
kongreso en Sheffield. Car mi mem 
loĝas sufiĉe proksime, en Krojdono, 
mi elektis pendol- 
veturi tri fojojn per 
vagonaro kaj evitis la 
bezonon mendi 
hotelon. 

La programo estis 
interesa kaj vigla. 

Vendredon nia 
prezidanto Paul 
Gubbins bonvenigis 
nin kaj parolis pri siaj 
impresoj pri la 
Universala Kongreso 
de 1989 okazinta en Brajtono kaj 
pri la forpasinta urba 
esperantistino Karolina Gilmore. 
Sekvis bufedo. 

Tri fojojn prelegis la invitita 
eksterlanda gasto, nome la poeto 
Jorge Camacho (fotita supre), el 
Hispanujo. Li parolis pri Esperanto- 
poezio kaj voĉlegis poemojn el siaj 
propraj libroj. Li menciis interalie, 
ke plaĉas al li verse eksperimenti. 
Ekzemple li preferas hajkon ne el la 
tradiciaj kvin, sep kaj kvin silaboj 
sed el sep, kvin kaj sep. Ankaŭ pri 
interpretado kaj pri la "senco" 


okupiĝi pri Esperanto en la 21-a 
jarcento li prelegis. 

Samtage, dum Julia Hedoux 
varbis por la ĉi-jara universala 
kongreso en Lillo, Paul Gubbins 
gvidis sesion pri kiel verki por loka 
jurnalo. Posttagmeze varbis Tim 
Morley por Somera 
Esperanto-Studado 
dum, paralele, Ian 
Carter okazigis sesion 
por komencantoj. Jack 
Warren aranĝis ankaŭ 
duhoran muziko-sesion, 
kiun partoprenis ses 
interesatoj kun diversaj 
instrumentoj. Finiĝis la 
tago per prelego de 
Tim Owen pri la 
genezo de la nova 
EAB-emblemo kaj, vespere, per 
komedia kvizo gvidata de Rolf 
Fantom. Heroe partoprenis Tim 
Morley, Ian Carter, Ed Robertson 
kaj Jorge Camacho, kiuj ekzemple 
devis rakonti, por ke la aliaj divenu, 
ĉu veras aŭ malveras la 
priraportitaj okazintaĵoj. Aŭdiĝis 
multe da frenezajoj. 

Dimanĉon okazis la jarkunsido 
de EAB. Reelektitaj al la administra 
komitato estis Edmund Grimley 
Evans, Paul Gubbins, Clare Hunter, 
Tim Owen kaj Ed Robertson, al kiuj 
unuafoje aliĝis Ian Carter kaj Paul 

Ian Carter kaj Tim Morley 


Dennett. Diskutata estis la 
demando pri la valoro estontece 
okazigi jarkongresojn. Mi akiris la 
impreson, ke la plimulto de 
ĉeestantaj membroj subtenas la 
ideon pri kongresoj. Tamen restas 
la problemo, ke mankas volontuloj 
pretaj helpi plani renkontiĝojn 
tiajn. Finiĝis la kongreso en urba 
restoracio, kiam dudeko da 
esperantistoj kunmanĝis en amika 
etoso. 

Resume, la evento tre sukcesis. 
Mi forte esperas, ke okazos 
kongreso denove en 2016 [jes, en 
Liverpolo, 18-20 de marto, tuj post 
tri-taga Buchanan-seminario ĉe la 
universitato - Red.] kun eĉ pli da 
partoprenantoj. ■ 



Jack Warren kaj Miland Joshi 

Lenio Marobin kaj 
Graham Blakey 



Supre: Russ Jenkins, 
Ed Robertson 
kaj Mikeo Seaton 


Philippe de Vos 
kaj Kevin Bourne 

Kvin tagoj da 
Esperanto en Liverpolo 


Angela Tellier 


TUJ ANTAŬ la Brita Esperanto- 
Kongreso en Liverpolo (18-a ĝis 
20-a de marto 2016) okazos la John 
Buchanan Masterclass (16-a ĝis 
18-a de marto) ĉe la Universitato de 
Liverpolo. Do entute kvin tagoj da 
Esperanto: seminarioj kaj prelegoj 
pri aspektoj de Esperanto (kulturo, 
lingvo, literaturo) plus lingvo- 
instruado ... kaj ĉio ĉi en urbo, en 
kiu abundas interalie altrangaj 
muzeoj kaj galerioj. 

Ne necesas ĉeesti dum ĉiuj kvin 
tagoj (sed ni esperas, ke oni kaptos 
la okazon por mergiĝi en esperanta 
medio), ĉar la seminarioj kaj la 
kongreso estas sendepende 
organizataj. 

La majstroklaso estas intensiva 
studseminario, kiu celas ne nur 
esperantistojn sed ankaŭ ne- 
esperantistojn, ekz. universitatajn 
studentojn kaj membrojn de la 
publiko, kiuj volas lerni iom pri 
Esperanto. Okazos tri tiel nomataj 
"fadenoj" aŭ ĉeftemoj, kaj parto- 
prenantoj en la Buchanan-evento 
povas, se ili volas, pendoli inter ĉiuj 
tri. 

Jenas la fadenoj: 

1. Esperanto-kulturo: por 

spertaj esperantistoj, ekzemple 
legantoj de La Brita Esperantisto. 


Gvidos po kvar sesiojn pri 
esperantaj vivo kaj kulturo 
profesoroj Duncan Charters kaj 
Renato Corsetti. La temaro 
inkluzivos tradukadon, instruadon 
kaj edukadon, lingvajon kaj la 
tiklan problemon: kio ja estas 
Esperanto-kulturo? La sesioj celas 
diskutigi, kunlaborigi kaj 
kunpensigi partoprenantojn. 

2. Lingvo-lernado: ĉefe por 
komencantoj kaj post-komencantoj. 
Ĝin gvidos Anna Lowenstein, 
membro de la Akademio de 
Esperanto kaj aŭtoro de la romanoj 
La ŝtona urbo kaj Morto de artisto. 
Partoprenantoj studos kaj praktikos 
bazajn elementojn de Esperanto. 

3. Esperanta literaturo: celataj 
estas esence anglalingvanoj (sed 
esperantistoj estos bonvenaj). Pere 
de la angla lingvo, d-ro Paul 
Gubbins prezentos kaj diskutigos 
tradukitajn specimenajn tekstojn el 
sia dulingva antologio Star in a 
Night Sky. Komplemente, profesoro 
Wim Jansen instruos kvar-sesian 
kurson pri gramatiko, pritraktante 
aspektojn de Esperanto surbaze de 
ekzemploj el tekstoj uzataj en la 
literaturaj seminarioj. 

Aldone, kaj aparte por studentoj 
de la hispana ĉe la liverpola 

Kuratore en Barlastono 



KUNSIDIS ĉe Biblioteko Butler en 
Barlastono unu semajnon post la 
brajtona kongreso membroj de la 
administra komitato de Esperanto- 
Asocio de Britio. Bonvenigitaj al la 
dutaga kunsido estas nove 
alelektitaj membroj Paul Dennett 
kaj Ian Carter. Diskutis 
komitatanoj novan EAB-retejon, 
ĝisdatigatajn kaj ĝisdatigotajn 
kursojn kaj ekzamenojn, la 
bibliotekon, kaj venontajn 
kongresojn. 

Ili audis per skajpo raporton de 
Angela Tellier pri ŝiaj esplor- 


EAB-kuratoroj en Barlastono: de 
maldekstre Edmund Grimley Evans, 
Tim Owen, Ed Robertson, Paul 
Dennett, Clare Hunter, Ian Carter kaj 
Paul Gubbins kun, inter Paul Dennett kaj 
Clare, EAB-administranto Viv O'Dunne. 

projektoj, kaj aplaŭdis aparte ŝian 
iniciaton aperigi libreton pri la vivo 
de notindaj britaj esperantistoj kaj 
iliaj kontribuajoj al Esperanto. La 
libro sekvu la formaton de la jam 
publikigita kaj modela historio pri 
la brita Esperanto-mecenato John 
Buchanan. 

universitato (sed ne nur) profesoro 
Charters prelegos en la angla pri 
hispana literaturo kaj vivo: "Issues 
in translation: Cervantes and Lorca 
in English and Esperanto" kaj "How 
Catalan Esperantists kept Catalan 
literature alive outside Spain in the 
post-Civil War period". 

Resume, la majstroklaso estas 
ducela: prezenti niajn lingvon kaj 
kulturon en racia, sencohava, 
interesa kaj alloga maniero al la 
ekstera publiko, kaj ebligi al 
spertaj Esperanto-parolantoj 
plibonigi lingvosciojn kaj plivastigi 
kulturajn horizontojn. Venu, 
diskutu kaj disputu! 

Pliaj informoj pri la majstroklaso 
troveblas ĉe la retejo espinfo.org/ 
masterclass-liverpool. Pri la 
kongreso aperos informoj kaj en 
Update kaj ĉe la retejo de 
Esperanto-Asocio de Britio 
(esperanto.org.uk). Interesatoj 
havantaj malpli ol 26 jaroj povas sin 
turni al la fonduso Norwich Jubilee 


Kunsidinte, opiniis EAB- 
prezidanto Paul Gubbins pri la 
semajnfino: "Jen tre pozitiva 
laborsesio. Mi vere sentas, ke 
danke al entuziasmaj kaj kapablaj 
komitatanoj, membroj tre baldaŭ 
rimarkos refreŝigitan, modern- 
igitan asocion, kiu ekspluatas 


Esperanto Foundation (NoJEF) kaj 
informiĝi pri financa subteno 
(nojef.org/grants/travel-grants). 

En 1930 d-ro John Buchanan 

testamentis £4000 al la 
Universitato de Liverpolo, kiu 
ebligis starigi fonduson por 
disvastigi kaj instrui Esperanton. 
En 2014 la universitato, kunlabore 
kun EAB, daŭrigis la 85-jaran - sed 
ne seninterrompan - tradicion kaj 
okazigis la unuan tritagan 
majstroklason ĉe la universitata 
konferencejo Foresight Centre. 
Surbaze de la seminarioj en 2014 
kaj en 2016 estas preparata 
universitat-nivela kurslibro pri 
Esperanto. 

La brita kongreso okazos ĉe alia 
konferencejo en Liverpolo, simila al 
tiuj en Ŝefildo kaj Brajtono: The 
Gateway Conference Centre 

(thegatewaycentre.org). Programo 
kaj pliaj informoj aperos en Update 
kaj ĉe la EAB-retejo. ■ 


plejlastajn elektronikajn, 
interretajn kaj aliajn rimedojn por 
pli efike antaŭenigi Esperanton en 
nia lando. Jam parte ĝueblas la 
fruktoj de tiu ĉi modernigo en la 
formo de la lastatempe relanĉitaj 
publikigaĵoj de la asocio, nome La 
Brita Esperantisto kaj Update." ■ 

Kiu kiuas ... en 

la brita Esperanto-movado? 


Ian Carter 


Gratulon pro via elekto al 
la administra komitato de 
Esperanto-Asocio de Britio. Mi legis 
en via propra retejo, ke vi lernis 
Esperanton en tri monatoj. Ĉu vere? 

Prave. Kiam mi havis 16 
jarojn, mi lernis pere de 
Teach Yourself Esperanto, kiun mi 
hazarde trovis ĉe la urba biblioteko 
en mia hejmurbo. Trastudinte tiun 
libron, mi baldaŭ ekkorespondis 
kun nekonatoj en Hungarujo, Ĉinujo 
kaj Japanujo. Post kelkaj jaroj, mi 
fariĝis prezidanto de Junularo 
Esperantista Brita, aŭ JEB, pro 
kio la BBC intervjuis min ĉe la 
meztaga televidprogramo Pebble 
Mill at One. Mi ankoraŭ fieras, ke 
mi permane redaktis la JEB-revuon 
Kial Ne? [Ties festa numero de 1978 
troviĝas rete ĉe kialne.info - Red.] 

JB • Ĉu vi instruis viajn 
gefilojn pri Esperanto? 

IC • La plej aĝa filino eklernis, 
sed ŝi rezignis. La plej juna filo pli 
kaj pli interesiĝas pri Esperanto, 
kaj mi esperas, ke li eklernos ĝin 
- eble post la gravaj ekzamenoj 
(GCSE) venontjare. Li parolis kaj 
la birman kaj la anglan hejme 


en Birmo. Sed kiam li havis ses 
jarojn, li kaj mi translokiĝis al 
Britujo. Alveninte, li tuj diris: 

"Ni estas en Anglujo, paĉjo,- ni 
nun devas paroli la anglan." 

JB • Ĉu vi iam instruis Esperanton? 

IC • Certe. Antaŭ kelkaj jardekoj, 
mi havis enkondukan klason 
en Ĉesterfildo. Mi nun estas 
kursgvidanto de la Free Taster 
Course kaj la "Elementary...!" - 
kurso de EAB. Fakte, unu el miaj 
sukcesaj studentoj ĉeestas la britan 
kongreson, ĉi tie, je la unua fojo. 
Granda plezuro por mi renkonti lin! 

JB • Ĉu aliaj lingvoj ĉiam 
interesas al vi? 

IC • Jes, mi studis la hispanan kaj 
francan ĝis licenciiĝo kaj instruis 
ambaŭ. Multe malplaĉas al mi iri 
al fremda loko kaj povi legi nek 
afiŝojn nek stratnomojn, ekzemple. 
Do mi iom lernis la araban, la 
tajan kaj (pli plene) la birman dum 
restado en tiuj respektivaj landoj. 

JB • Tiuj lastaj lingvoj havas 
interesan skribmanieron - ĉu 
malfacile por angleparolanto? 

IC • La ekzotika skribsistemo de la 
araba fascinis min. Saman sperton 
mi havis en Tajlando - kvankam mi 
loĝis tie dum nur dek ses monatoj 
(1995-6). Denove, kiam mi iris al 
Birmo (aŭ Mjanmao) por instrui, 
la tiea skribsistemo kaptis mian 
atenton - tiom da etaj cirkloj 
rondirantaj unu la alian! Kiel tion 
legi? mi demandis al mi. Poste mi 
prilaboris specon de birma tiparo 
(ICMyanmar ) por propra uzo. Post 
nelonge la surloka British Council 
adoptis mian sistemon, ĉar tiam 
ankoraŭ ne ekzistis birma unikodo 
kaj ĉar mia sistemo estis pli facila 
ol la ekzistanta sistemo, kiu kopiis 
la tradician tajpil-klavaron. 

JB • Kion vi instruis en 
Birmo/Mjanmao? 

IC • Plaĉas al mi instrui la anglan 
kiel duan lingvon, do English for 
Speakers of Other Languages, aŭ 
ESOL. Efektive, mi kunsentadas 
kun ne-denaskaj uzantoj de la angla 
lingvo. Pro miaj spertoj alilande, mi 
povas kompreni iliajn malfacilaĵojn. 

JB • Muziko gravas en 
via vivo, ĉu ne? 

IC • Jes, multe. Mi ludas iaspecan 
muzikan klavaron ekde la naŭa 
jaraĝo. Unu el miaj plej ŝatataj 
estas melodeono, sed malgranda 
akordiono ankaŭ plaĉas. Nun 


Joyce Bunting parolis kun 
Ian Carter dum la brita 
kongreso en Brajtono. 

mi ludas gitaron, bekfluton 
aŭ flaĝoleton, basgitaron kaj 
drumon. Sennombrajn kantojn 
mi verkis kaj ludis dum la 
jaroj, kun granda plezuro. 

JB • Do, kia muziko plaĉas al vi? 

IC • Popolan, klasikan, ĉian. 

Ankaŭ danc-muziko. Mi estas 
"vokisto", do instruisto aŭ 
gvidanto, por dancfestoj - angle 
barn dance aŭ ceilidh). Prian 
retejon mi havas: barndance.biz. 

JB • Brile! Nu, kiu estas via 
plej ŝatata verkisto? 

IC • William Auld kaj aparte ties 
Infana raso. Ankaŭ Tibor Sekelj 
meritas pli vastan diskonigon, 
mi opinias. Interalie, li verkis 
ĉarmegan originalan rakonton 
pri ĉielarkoj, kiun mi anglen 
tradukis. Anglalingve mi multe 
ŝatas verkojn de Alan Bennett. 
Kontraste, teatrajojn de Samuel 
Beckett mi ankaŭ ĝuas, se bone 
prezentataj. Mi memoras aktorojn 
Ian McKellen kaj Patrick Stewart 
en Waiting for Godot. La beketan 
humuron ili plene eltiris el la 
teksto, tiel ke mi ne povis ne ridegi. 

JB • Se hazarde vi gajnus 
milionon da eŭroj, kion vi farus? 

IC • Aĉetus propran 
domon. Mi luas en la nuna 
momento, kio ĝenas. 

JB • Laŭ vi, kio estas la plej 
grava problemo, kiu frontas 
al Esperanto en la mondo? 

IC • Apatio kaj nescio. Estas iuj 
homoj, kiuj rifuzas agnoski, eĉ 
ke Esperanto estas vera lingvo. 

JB • Kaj en Britujo, kiel la movado 
ŝanĝiĝu en la estonteco? 


Vizitante bierfarejon dum la Universala 
Kongreso d-somere, Ian vidis, kiel oni 
kreas la bieron Anĝeluso, kiun la sama 
familia firmao faris por la unua kongreso 
de Esperanto en Bulonjo-sur-Maro en 1905. 

La botela etikedo rigardeblas ĉe paĝo 19. 

IC • Ni nepre perdu la ideon 
pri "membraro", ĉar tio povus 
forturni tiujn, kiuj ne volus esti 
ano de iaspeca klubo. EAB estas 
karitata organizajo, kaj bezonas 
subtenantojn - amikojn, jes 
ja - sed miaopinie ne membrojn. 
Fakte, laŭ mi, ne estas multe da 
senco ĉe la ideo de "membreco", 
ĉar kontraŭ la kotizo, krom La 
Brita Esperantisto, kion oni fakte 

ricevas? Kaj kiun rolon vere havas IC • Maljustecon ĉiaspecan. 
voĉdonado, krom rilate al elekto 

de la administra komitato? JB • Kiel vi malstreĉiĝas? 


JB • Kian rolon vi havos en EAB? 

IC • Al mi oni jam donis la taskon 
esplori branding por niaj estontaj 
filmetoj, ktp. Tio signifas, ke ni 
deziras specon de cifereca filigrano 
aŭ "akvomarko" por iel distingi 
niajn kreaĵojn de tiuj de aliaj. Kaj 
kompreneble mi mem devos krei 
pli da filmetoj, ĉu por informi, ĉu 
por eduki. Mi helpos ankaŭ pensi 
denove pri niaj propraj ekzamenoj - 
por lernantoj iomaĝaj, ekde infanoj. 

JB • Ĉu vi volas viziti la 
lunon aŭ alian planedon? 


IC • Ege plaĉas al mi legi. 

Mi ja voras verkojn de 
Stephen King, ekzemple. 

JB • Kio en via vivo estas via plej 
ŝatata donaco, kaj kiu donacis? 

IC • Mia muzika sento, kiun 
mi heredis de mia avo. 

JB • Kio estas via sekreta plezuro? 

IC • Ĉokolado senlakta. 

Sed nur tia, kian kreas la 
kompanio Hotel Chocolat. ■ 


IC • Tute ne. Ĉi tiu planedo 
sufiĉas, dankon! 

JB • Ĉu scienco interesas al vi? 

IC • Jes, sed nur fojfoje. 

Ĉe la lernejo, tio estis mia 
plej malsukcesa fako. 

JB • Ĉu politiko? 

IC • Ne, ne, ne. Kiel oni scias, 
ke politikisto mensogas? Pro 
tio, ke ties lipoj moviĝas! 

JB • Se vi regus la mondon, kion 
vi ŝanĝus - nur unu aferon? 


Ian Carter naskiĝis en 
Chesterfield, studis ĉe universitatoj 
en Southampton (BA Hons - 
franca/hispana, 1973), Sheffield 
(instruista diplomo, 1974), kaj 
Leicester (TEFL-diplomo, 1998). 
Poste li laboris kiel instruisto de 
la franca, la angla kaj muziko. 

Dum 15 jaroj li instruis la anglan 
kiel duan lingvon en Saŭda 
Arabujo, Tajlando kaj Birmo. Li 
nun denove loĝas kun sia plej juna 
filo en Chesterfield, kie li private 
instruas matematikon, la anglan 
kaj de tempo al tempo komputilajn 
konojn. Li trifoje edziĝis kaj estas 
fiera patro de ses, avo de pli ol 
dek, kaj eĉ praavo de tri infanoj. 

Beleco elspiriga 


Geoffrey Sutton 


DUM LA SAMAJARO kiam mi 
laboris en Pekino kiel subredaktoro 
ĉe El popola Ĉinio, ekde oktobro 
1981, la aŭtoritatoj decidis okazigi 
unu-jaran plentempan kurson por 
doni al aro da geinstruistoj el la 
tuta lando superan kapablon 
profesie instrui Esperanton. 
Tiutempe mia laboro neniel rilatis 
al tio. Aliflanke, por la monda 
esperantistaro la kurso 
memkompreneble estis interesa 
novaĵo. Poste mi informiĝis, ke 
politiko de Ĉinio estis havi 
instruistojn por ĉiu lingvo de la 
mondo. 

Post pluraj monatoj, kiam tiuj 
geinstruistoj jam progresis, oni 
petis min en unu leciono instrui ilin 
pri fonetiko en Universitato de 
Pekino. Mi elfosis miajn fonetikajn 
sciojn, kaj la prezentado kontentige 
iris. La geinstruistoj jam bone 
povis interparoli en Esperanto. Unu 
afero restas ĉe mi en la memoro. 
Temis pri trafa kritiko fare de unu 
instruisto. Li demandis: "Kial vi 
prononcas la konsonantojn k, p kaj t 
kun elspiro?" Ho, ve! 

Mi tuj komprenis, kion li celas. 
Devante tuj respondi, mi klarigis 
senspire, ke ja li pravas. Tio estas 
nebona kutimo ĉe diversaj 
eŭroplingvanoj, interalie angla- 
lingvanoj. Mi proponis la egale 


ĝustan senkulpigon, ke tio, 
kvankam malkonsilinda, neniel 
kreas problemon, ĉar aspiracio en 
Esperanto ne ludas semantikan 
rolon. Sed en la ĉina orelo tio ĉiam 
sonas malĝusta, ĉar aspiracio ja 
ludas semantikan rolon en la ĉina 
lingvo. Li pravis, sed la afero ne 
gravegas, kvankam ĝi estas 
atentinda admono al mi kaj iuj aliaj 
europlingvaj esperantistoj - kaj 
ofta manko en lernolibroj. Kaj 
ĝuste tiel, kiam mi lernis Esper¬ 
anton, neniu atentigis min pri tio. 

Oni plurfoje aranĝis renkont- 
iĝojn por ni. Unu el la instruistinoj 
petis veni viziti min por interparoli 
kaj demandi. Mi kompreneble 
respondis, ke tio estas tute en ordo. 
Iun tagon ŝi venis, kaj ni babiladis 
dum eble horo. Ŝi revenis ankoraŭ 
unu- au du-foje, poste ne plu, kaj mi 
ne plu pensis pri la afero. 

Mi ne memoras, kiam mi denove 
aŭdis pri tiu tute ordinara kaj 
apenaŭ menciinda afero. Eble 
okazis du jarojn poste, kiam mi 
renkontis ĉinan konaton en la 
Centra Oficejo de UEA en 
Roterdamo au en iu internacia 
renkontiĝo. Li ekrakontis pri alia 
vizito al mia ĉambro fare de afabla 
oficisto de Ĉina Esperanto-Ligo, 
kies ejo troviĝis en la sama korto, 
kie mi loĝis - la korto de la 

Fremdlingva Eldonejo. 

"Jes," mi respondis. 

"Mi memoras, ke li venis 
viziti min en mia 
ĉambro, kaj ni babiladis 
pri tio aŭ alio." Sur mi 
tiutempe tio ne faris ian 
apartan impreson, kaj 
mi ne ligis ban inter- 
parolon kun io specifa. 

Mia amiko plu 
klarigis. "Ĉu li ne 
parolis pri malfaciloj de 
ĉininoj edziniĝi kun 
eksterlandanoj?" Li 
pravis, kaj mi krome 
memoris, ke mi kontraŭ- 
demandis pri ĉinoj kaj 
eksterlandaninoj. Mi memoris, ke li 
emfazis: "Pli malfacile ĉe virinoj." 
Mi tiam ekrikanis pro finfina 
konsciiĝo. Nur tiam, longe poste, 
mi ekkomprenis, kion oni provadis 
tute nenecese klarigi al mi. 

Tiutempe en Ĉinio mi jam 
eksciis per legajoj, interalie en El 
popola Ĉinio, pri tiaj malfacilajoj, 
faritaj de la tiama ĉina registaro. 
Tiam, ekzemple, iradis inter 
Francio kaj Ĉinio diplomatia afero 
pri ĉinino, kiu enamiĝis al franco. 
Mi memoras eĉ leteron de franca 
abonanto de El popola Ĉinio, al kiu 
mi devis respondi. Li proteste 
malabonis pro la sinteno de la ĉina 
registaro. "Por franco la amo estas 
grava afero," li skribis. Finfine la 
ĉina junulino tamen ricevis rajton 


elvojaĝi al Francio - espereble en la 
brakojn de sia amanto. 

Mi dum iom da tempo tenis 
kontakton kun tri el la geinstru- 
istoj. Mi interŝanĝis kelkajn 
leterojn kun la ĉina instruistino, 
kiu venadis interparoli kun mi, kaj 
ŝi konfirmis la aferon jene. Ŝi volis 
veni babili ankoraŭ kelkfoje, sed iuj 
komencis moki, ke ŝi ekhavas ian 
rilaton kun mi. Sekve de tio ŝi ne 
plu venis. Des pli, ŝi jam havis 
fianĉon, kaj baldaŭ post la kurso en 
Pekino ili geedziĝis. Ŝi sendis al mi 
foton de ili du kun konatoj, 
biciklantaj el la geedziĝfesto. 

Kiel oni subkomprenigu al homo 
ion imagatan, kion ĉi tiu tute ne 
bezonas scii? Eble la kialo de la 
afero kuŝis en tio, ke Ai Yuan estis 
la plej bela junulino en la kurso. ■ 

Venis nova cento 


Hilary Chapman, Ian Carter 


T T NENIUJ DU HOMOJ 
1 ivy spertas precize la 
saman Universalan Kongreson. 
Ekzistas tiom da perpleksiga 
diverseco kaj oni devas elekti 
kion ĉeesti kaj kion ne ĉeesti. 

Por mi preter ia dubo la plej 
interesa ero en la programo estis 
profesinivele ludata dulingva 
teatraĵo Ĉiuj feliĉas, kiu havis 
nekutiman strukturon kaj portis 
instruan mesaĝon. En tiu teatrajo 
migrantoj el nespecifa fora lando 
parolas Esperanton, dum la 
policanoj, instruisto, lernejanoj kaj 
pastro parolas la italan. La italan 
mi povis kompreni pro projekciataj 
supertekstoj en Esperanto. 

Mia edzino Patricia kaj mi ĝuis 
prezenton pri arkeologiaj eltrovoj 
pri la unua mondmilito kaj poste 
viziton al tiuj apudaj batalkampoj. 
Muziko kaj kantado ne mankis, kaj 
ni ambaŭ ĝuis kaj partoprenis 
kantojn de Jacgues Brel en brilaj 
tradukoj kaj en teatro kaj sur 
publika placo en la urbo. 

Ĉi-jaron mi havis pli da 
kontaktoj kun aziaj esperantistoj ol 
kutime. Estis plezuro ekkoni 
kantistinon Li Renzhi (Eruda Li) 
el Honkongo kaj rekonti japanan 
esploriston Gotoo Hitosi, kun kiu 
mi antaŭe interŝanĝis retmesaĝojn 
pri historiaj temoj. ■ 



T Post kiam mia longtempa 

X amiko Andreo Marshall 

proponis, ke ni kune ĉeestu la 
100-an Universalan Kongreson en 
Lillo, norda Francujo, mi ekpanikis. 
Mia lasta UK okazis en 1973, en 
Beogrado, do mi komencis dubi, 
ĉu mi povos ĉion kompreni kaj, se 
jes, ĉu mi povos glite konversacii 
kun aliaj kun pli da sperto ol mi. 

Kiam mi atingis la londonan 
stacidomon, kiun mi ŝerce sed ame 
nomas Sankta Pankreato, min 
atendis Andreo, kaj okazis la unua 
okazintaĵo de nia kongreso, eĉ 

antaŭ ol ni alvenis al Lillo - t.e., ni 
vizitis biertrinkejon. Trinkinte - kaj 
ŝatinte - ni reiris por ekatendi en 
longega vico, kie ni renkontis 
Malcolm Jones kaj junulinon, kiu 
malkaŝis, ke ankaŭ ŝi ĉeestos la 
UK. Kiu ŝi estas, mi ankoraŭ ne 
scias, sed mi ja scias, ke ŝi ludas 
diatonan akordionon. 

Nu, kun pasportoj kaj biletoj 
kontrolitaj, ni komencis denove 
atendi, feliĉe ne tro longe, por eniri 
la trajnon Eurostar, per kiu ni 
veturos tra la markola tunelo rekte 
al Lillo. Tiel veturi, per sufiĉe 
komforta vagonaro, ege plaĉas al 
mi - multe pli ol flugi per aviadilo. 

Sed pri ĉio ĉi vi ne volas legi, mi 
certas. Kiel impresis min la 
kongreso mem? Nu, mi devas 
konfesi, ke mi fieris stari antaŭ 
2500 homoj por saluti la kongreson 
nome de esperantistoj anglaj, 
kimraj, nordirlandaj kaj skotaj. 


Kvindeko de britoj ĉeestis la 
centan Universalan Kongreson de 
Esperanto okazinta fine de julio 
en Lillo, norda Francujo. Jen du 
raportoj kun pluraj fotografaĵoj. 

Tamen, multaj aliaj programaj 
aranĝoj tute ne allogis min, precipe 
diskutoj. 

Eĉ al la "kulturaj" prezentoj 
mankis io. Ekzemple, kiam la 
muzikduopo Kajto kantigis la 
ĉeestantaron, mi trovis tion tre 
banala, eĉ infaneca, iaspeca plej 
malalta komuna denominatoro. La 
nacia vespero same efikis sur min, 
kvankam la partoprenantoj 
evidente dediĉis multe da laboro 
kaj da tempo por pretigi sian 
kontribuaĵojn. 

Por mi, pli interese estis 
renkonti ĝemelurban grupon, kiu 
rilatas al mia hejmurbo, Ĉester- 
fildo, kion organizis esperantistoj 


Maldekstre: Plezuro estis 

por Hilary Chapman 

babili kun honkonga 
kantistino Li Renzhi. 

UEA-prezidanto Mark 
Fettes alparolas la 
salonon Zamenhof je la 
solena fermo de la 
kongreso. Malantaŭ li 
staras statuo de 
giganto, kiu rolludis en 
la nacia vespero. 

HILARY CHAPMAN 




Guis sian unuan Universalan 
Kongreson Patricia Chapman. 

el Darmstadt (Germanujo). Ĉeestis 
ankaŭ francoj kaj aliaj nacianoj. 
Plaĉis ankaŭ duontaga ekskurso al 
bierfarejo, kie oni ankoraŭ fabrikas 
la saman bieron, kiun la familia 
firmao faris por la 1-a UK en 
Bulonjo-ĉe-Maro. Ĝi nomiĝas 
Anĝeluso kaj tre bongustas. 


Lillo mem estis interesa, kaj 
ni elektis piede rondiradi dum 
duontaga ekskurso - sub la 
pluvo. Mi ĝuis la vidindaĵojn, 
krom la treege griza betona 
katedralo, kiu neniel 
rekomendindas. 

Sed kio pri la kongresejo? 

Nu, mi ne multon volas diri, 
krom tio, ke la akustiko en la 
granda malplena spaco, kie oni 
eĉ prezentis kantadon, teatraĵetojn 
kaj komunan dancadon, estis fakte 
doloriga. Betonaj surfacoj, sen ia 
ajn mildiga ŝtofo, tute ne helpas 
disvastigi bonan sonon. Pri tio, 
sufiĉe! 

Lasta punkto: kial esperantistoj 
foje opinias, ke ili sin vestu per 
strangaj, precipe verdaj, korpo- 
kovriloj? Se temas pri festo aŭ 
foiro, tion mi komprenas, sed laŭ mi 
tio ne rilatas al afero serioza, kiel 
universala kongreso. Se ni 
klopodas allogi novajn samide- 
anojn, ĉu bone nin klaŭne prezenti? 

Do - ĉu mi ĝuis la kongreson? 
Jes, plejparte. Ĉu mi ĉeestos UK en 
la estonteco? Verŝajne ne. Mi ne 
povos atendi dum plia jarcento por 
ĉeesti specialan jubilean 
kongreson, kaj mi dubas, ĉu ni 
disponas precipe pri la homfortoj 
por okazigi denove en Britujo 
eventon tian. ■ 


Simon Davies kaj Martyn 
McClelland babilis post la 
solena fermo. 

La halo Michaux, kie okazis 
la movada foiro (fotita) je la 
unua vespero, kaj kie dum 
la cetero de la semajno 
koncertis diversaj artistoj 
malgraŭ malbona akustiko. 


Jen la unua fojo, je kiu 

Hilary Chapman persone 
renkontiĝis kun la japana 
esploristo Gotoo Hitosi, 

kun kiu li jam interŝanĝis 
mesaĝojn rete. 

Lernu !-kursoj en Barlastono 


Mia Hewitt 


EN MARTO mi pasigis semajn- 
finon ĉe la Esperanto-domo en 
Barlastono. Ĉirkaŭ 10 homoj, du 
tagoj, unu misio: lerni Esperanton. 
Tamen antaŭ ol mi alvenis, mi konis 
nur unu vorton: saluton. Sed 
mi parolas aliajn lingvojn, kiel la 
francan kaj la hispanan, kio helpis 
al mi orientiĝi. Miaj scioj pri la 
franca kaj la hispana pli utilis, ol mi 
supozis, ĉar multaj esperantaj 
vortoj havas latinajn radikojn, do 
mi povis diveni la signifon de iuj 
vortoj. 

Ĉiu studento havis propran, 
malsaman motivon por lerni 
Esperanton - por babili kun familio 
tra la mondo; ĉar ili ekinteresiĝis 
kiel infanoj; aŭ ĉar Esperanto estas 
paŝo por lerni aliajn lingvojn. 

Sed kial mi lernas Esperanton? 
Nu, mi estas studento. Mi okupiĝas 
por mia magistro-disertacio pri 
"Tutmonda Ŝekspiro", kaj mi volas 
rigardi la esperantajn tradukojn de 
Hamleto. La demandoj, kiujn mi 
respondos, estas "Kial traduki 
Ŝekspiron?" aŭ "Kio okazis al la 
lingvo inter unua kaj dua 
tradukoj?" 

Por tion fari, mi rigardos la 
esperantan kulturon, ĝiajn 
metaforojn kaj la idiosinkraziojn. 
Ekzemple, mia Lernu!- instruisto, 
Malcolm Jones, informis, ke ĉe 


Esperanto-kunvenoj ekzistas 
krokodiloj, aligatoroj kaj kajmanoj. 
[Kajmanoj estas tiuj, kiuj uzas 
lingvon alian ol Esperanto en 
situacio, kiam la elektita lingvo 
estas nenies gepatra lingvo - Red.] 
Mi rekomendas la Lernu!- 
kurson, ĉar ĝi kreas etoson amikan 
por lerni lingvon kaj dume mal- 
fermas mensojn. Mi rekomendas 
ĝin aparte, se vi estas sub-25- 
jaraĝa, ĉar eblas senpage ĝin 
partopreni. Nun mi volas plulerni 
Esperanton, danke al Ŝekspiro kaj 
al Tim Owen, Malcolm kaj la aliaj 
bonaj esperantistoj. ■ 



David Warbuton aparte ĝuis 
esplori la enhavon de la biblioteko. 

TIM OWEN TIM OWEN 



Mia Hewitt mergiĝas en Esperanto-studado. 



Liz Tuckwell, Sophia Varthis (konata kiel Christina), Mia Hewitt kaj instruisto 
Malcolm Jones entuziasme "lernas" dum la printempa studsemajnfino. 

Ĉe la maldekstra paĝo: 

Phoebe Lamb kaj 
Nina Shrewbury 








Okazis en Barlastono en aŭgusto 
dua, kaj kredeble same ĝua, Lernul- 
evento. Instruistoj denove estis 
Malcolm Jones kaj Tim Owen. 
Partoprenis la dunivelan sesiaron 
naŭ lernantoj, inkluzive de kelkaj, 
kiuj "malkovris" Esperanton pere 
de la furore sukcesa interreta kurso 
Duolingo, kiu ekde sia lanĉo en majo 
varbisjam pli ol 100 000 lernantojn. 


Maldekstre: 

Malcolm Jones kaj 
Kat Newbould 


Sube: 

Sam Poynter, 
Vernon Smith 
kaj Tim Owen 

Riko la ratio 


Joyce Bunting 


POR LA UNUA FOJO mi rigardis, 
okulglobo en okulglobon, grandan 
verdan tropikan ranon. Ĝi estis 
suĉfiksita al banĉambraj kaheloj 
per longaj piedfingroj. 

Mia frato kondukis min tra sia 
bangalo en Norda Kvinslando, 
Aŭstralio, kie mi logos dum du-tri 
semajnoj. 

"Jen Riko," diris Ted. 

"Ĉu vivanta?" mi demandis. 
"Aspektas kiel plasta ludilo." 

Mi etendis fingron, tuŝis la 
estaĵon. Ĝi okulumis al mi. Krom 
tiu serena rigardo kaj eta signo de 
spirado, ĝi restis senmova - 
kontraste al saltemaj ranoj ĉehejme 
en mia ĝardeno. 

"Prenu! Tenu!" Ted demetis 
Rikon de sur la muro kaj metis en 
miajn manojn. Ĝia glata haŭto estis 
malvarmeta. Kun kruroj etenditaj, 
ĝi estis pli ol manpleno. 

"Hej! Vere peza," mi diris. 

"Ĉi tiu estas la giganta blank- 
lipa hilo. Ni havas multajn en tiu 
mondparto. Tiu speco estas la plej 
granda arbo-rano en la mondo.” 

Riko rigardis nin, ŝajne 
malestime, pro siaj horizontalaj 
pupiloj. 

"Kion ĝi manĝas?" mi diris. 

"Araneojn, insektojn, aparte 
grilojn kaj herbsaltulojn. Vi helpos 
min kapti, ĉu ne?" Ted reprenis 


amfibion kaj zorge fiksis ĝin sur la 
kahelojn. 

"Ĉu nokte vi metas ĝin 
eksteren?" mi demandis. 

"Ne! Ĝi rajtas resti tiom longe 
kiom ĝi deziras. Gi foriros, kiam 
preta." 

"O-ho," mi diris al mi, "tio 
signifas, ke post nelonge mi devos 
min duŝi kun rano." 

Mia frato pluinformis pri ranoj 
ĝenerale. "Ni tre maltrankviliĝas 
pro tio, ke malkreskas la nombro 
de ranoj. Sciencistoj opinias, ke 
fungo kaj poluado ilin mortigas, kaj 
ke kelkaj specioj baldau malaperos. 
Tio okazas ĉirkaŭ la terglobo." 

Ted emas instrui pri la naturo. 
Foje mi forgesas, ke li laboris dum 
pluraj jaroj ĉe bestoĝardeno en 
Sidnejo. 

"Kio okazos pri Riko, kaj ĝiaj 
samfamilianoj?" 

"Hi ne estas sur endanĝerigita 
listo, dank' al ĉielo. Vi trovos 
multajn en najbaraj domoj." 

Mia frato amis ĉiujn ranojn. Li 
povis rekoni specion simple per la 
grako. 

"Ĉu Riko faras grandan bruon?" 
mi demandis. 

"Jes ja. Dum la amsezono, 
vir-rano ekvokas posttagmeze por 
allogi partneron kaj povas daŭrigi 
ĝis frumateno. Riko ne estos ĉi tie. 

kiam tio okazos. Nek vi estos," li 
aldonis malgaje. 

Plaĉus al mi aŭdi ranĥorojn, sed 
mi estis vizitanta Aŭstralion dum 
malvarmeta sezono. "Ĉu vere, ke ili 
kantas tre laŭte?" 

"Laŭte? Similas al bojanta 
hundo." 

"Ĉu?" mi diris. "Fu! Mi supozas, 
ke vi alkutimiĝas al noktoj bruaj, 
kiam ili ĉiuj samtempe 
amindumas.” 

"Nu, estas multe pli brue en la 
arbaro. Multaj ranoj tie vivas." 

Ni eliris en ban ĝardenon. 
Ekzotaj plantoj abundis. Estis 
varme. 

"Riko-ranoj ne ĉiam havas 
piz-verdan koloron," diris Ted. "Se 
la vetero malvarmiĝus, la haŭto 
ŝanĝiĝus al oliv-verda, aŭ bronza, 
kaj ree al brilverda, kiam la vetero 
denove varmiĝus." 

Baldaŭ mi estis rampanta sur 
pika herbejo, por kapti 
herbsaltulojn. 

"Ĉu vi memoras, ke ni tiel faris, 
kiam ni gebubis, en longaj herboj?" 
mi diris. "Ni tre amuziĝis, ĉu ne? 

Mi ne estas nun same sukcesa." 

"Vi agas bone." Ted koncentriĝis 
je bugenvila arbusto, brila pro 
purpuraj floroj. "Mi ofte trovas 
manton ĉi tie. Riko ŝatas." 

Ni daŭre serĉis en amika 
silento, ĝis li diris: "Ĉu vi scias, ke 
rano ofte demetas kaj mangas 
propran haŭton? Estas sufiĉe pena 


ekzerco. Vidinda." 

"Vi ŝercas! Insektoj kaj 
serpentoj, jes. Sed kiel rano povas 
vivi eĉ por kelkaj momentoj sen la 
haŭto?” mi diris. 

"Nu, temas pri nur la plej 
ekstera tavolo. Same ni forviŝas 
eksterajn ĉelojn, kiam ni banas nin. 
Kiam rano demetas sian haŭton, ĝi 
aspektas kiel travidebla vualo. 

Rano devus konservi sian haŭton 
tre pura, ĉar ĝi enspiras tra la 
haŭto kaj sorbas akvon." 

Ted metis jus kaptitan grilon en 
plastan skatolon kun manto kaj 
miaj herbsaltuloj. 

"Nu, Riko estas arbo-rano, do 
mi supozas, ke ĝi ne naĝas," mi 
diris. 

"Ho, ĝi ja ŝatas akvon - eble pro 
tio ĝi elektis la banĉambron. Foje 
ĝi naĝas en la neceseja pelvo.” 

"Uĥ!" Mi promesis al mi certigi, 
ke la neceseja kovrilo estas firme 
fermita antaŭ enlitiĝo. 

Baldaŭ evidentiĝis, ke la plej 
grava malavantaĝo de Riko estas 
postfeka odoro. Abomene! Neniu 
volonte vizitus poste la 
banĉambron! Ted forigis la 
malpurajon. 

Mi decidis prokraste min duŝi 
matene. Kiam mi eniris la 
banĉambron antaŭ matenmanĝo, 
mi zorge serĉis, skuis la duŝejan 
kurtenon, kaj rigardis en la pelvon. 
Evidente, Riko jam forsaltis pro 
siaj propraj aferoj. ■ 

Restas danĝera la ul' 


JAM EN 1977 aŭdiĝis la voĉo de la 
danĝera u/'ĵak Le Puil ĉe samnoma 
kasedo. Nun, preskaŭ 40 jarojn 
poste, aŭdiĝas la sama voĉo (eble 
ie-tie iomete streĉita por trafi la 
plej altajn tonojn) ĉe nova 
kompakta disko. Sen elizi'. 

ĉojige estas noti, ke temas pri la 
sama malrespekto rilate aŭtoritat- 
ulojn kaj la sama malpudoro rilate 
seksajn aferojn. Vi estas avertita: 
la danĝera ul', dank' al Io, restas 
danĝera, malgraŭ ago kaj 
ŝanĝiĝanta mondo: 

Nun infanaĝo estas for 
En kelkaj dentoj 'stas dolor' 
Demandojn ne plu faras mi 
Sed gapas ni kiel simi' 

Car nun en Rabeleza land' 

Vivu la angla por la kant' 

Do mutus nun mia gitar' 

Rivalos ne mi kun dolar'. 

El "Demandoj" 

Tamen feliĉe tra 14 kanzonoj 
mutas nek la gitaro, nek aliaj 
instrumentoj, kiel balalajko, 
saksofono kaj fluto. Kaj en la 
kanzonoj ne temas simple pri 
ribelado, pri tio, ke "[n]un ni furzas 
reciproke / tutlibere laŭepoke" 
("Furzoj iam kaj nun"). Temas ja pri 
amorado sed ankaŭ pri amo 
(Miĥalski-poemo, "Al virino”) kaj 



. 

Recenzo Jak Le Puil. Sen elizi'. 

Vinilkosmo, 2014. VKKD124-058. 

V .ViV 

pri kompato kun la homa sorto 
(Boulton-poemo, "Hejmo"), kiam 
sonas malpli kolera, pli tenera 
voĉo. Kaj tra-trae senteblas 
profunda plezuro pri la lingvo, ties 
sonoj, ties vortludoj ("Se ulo ..."). 

Akompanas la diskon libreto, 
kun tekstoj, fotoj kaj desegnaĵoj (de 
Serge Sire), foje maldecaj: do se vi 
kredas, ke ne kongruas karno kaj 
kanto, ne aĉetu. 

Aliflanke, se vi volas, ke vin lulu 
ĉarrrmaj' frrrancaj' konsonantoj' 
kaj vokaloj', dum vi kontaktiĝas 
denove kun via interna ribelanto, ja 
aĉetu. Kaj ĝuu! ■ 

Endoma prilumado 


Jack Warren 


ANTAŬ PLI OL dudek jaroj ni restis 
dum la somero ĉe mia bofamilio en 
Peruo. Tie okazis regule, ke mankis 
lumo en la domo, ĉar pro senpluv- 
eco en la montaro mankis akvo en 
la riveroj, kiuj nutris la hidro- 
elektrajn centralojn. Klopodante 
skribi leteron per la lumo de 
kandelo, mi rimarkis kiom malforta 
estas ties lumo, kiom proksime ĝi 
devis stari apud la letero kaj al mia 
vizaĝo por funkcii, kiom mallume 
restis ĉio cetera en la ĉambro. 
Rimedo por mi ĉiutaga kaj mem- 
klariga tuj mankis; kaj tiun mankon 
mi forte sentis. Ekde tiam mi pli 
estimas la valoron de endoma lumo. 
Jen temo esplorinda: kiel ĝi 
komenciĝis, kaj kiel ĝi vere nun 
estas? 

Supozeble la prahomoj rilatis al 
lumo kiel faras la bestoj; kiam 
mallumis, oni restis en la kuŝejo kaj 
dormis. Nur la malkovro de fajro 
ebligis al homoj uzi lumon por ŝirmi 
sin kontraŭ atakoj de pli sovaĝaj 
bestoj kaj certagrade fari taskojn 
normale plenumitajn nur ĉe 
taglumo. Tamen ŝajnas, ke ekde tre 
malfrue oni klopodis ankaŭ prilumi 


Prelego aŭdigita dum la somera 
festivalo en Shallowford 
en aŭgusto 2013. 


la internon de la loĝejo. Jam dum la 
paleolitika epoko oni prenis kavig- 
itajn roketojn, ostojn aŭ konkojn kaj 
enmetis muskon trempitan en besta 
graso, kiu tiam brulis kiel en 
lampoj. La romianoj uzis kandelojn 
faritajn el papiruso kaj fanditan 
abelvakson aŭ sebon, pretigitan el 
bovinoj aŭ ŝafoj. Poste aperis 
lampoj el terakoto kun meĉoj el lino 
aŭ linaĵo. Tiuj brulis pli longe kaj 
malrapide. 

Abelvakso por riĉuloj, sebo por 
la aliuloj; tio validis ankaŭ en la 
Eŭropo de la Mezepoko. La 
malriĉuloj kavigis junkojn, tiam ade 
trempis ilin en varma sebo. El tiu 
laborego iĝis maldika kandelo, 
starante oblikve kaj donante 
malfortan lumon. Reprezentoj de 
vesperaj ĉambroscenoj en filmoj 
tute ne spegulas la realecon de la 
tiama vivo. La ĉambroj estis nek 
tiel helaj, nek havis tiom da 
kandeloj. Post sunsubiro ĉio 
endome estis pli-malpli mallume. 

Tiuj kandeloj brulis nur dum 
ĉirkaŭ 20 minutoj, tempo-limo tiom 
bone konata, ke oni uzis ĝin kiel 
tempunuo. Bruligi kandelon estis 
kvazaŭ bruligi monon; pro tio la 
esprimo - angla kaj zamenhofa - "la 
ludo kandelon ne valoras". 

Por la dungitoj de riĉuloj, porcioj 
da kandeloj - kaj kiom da ili - 

apartenas al la laborkondiĉoj. 
Altrangaj servistoj rezervis 
kandelstumpoj kaj vendis ilin por 
pligrandigi siajn enspezojn. 

Krom ĉio ĉi la kandelo, kiel 
simbolo de lumo, gravas kiel 
simbolo de la lukto kontraŭ 
mallumo: kontraŭ la nevidata, 
nekonata, malbona. Ne hazarde 


fari endomajn taskojn plejparte sen 
kandeloj. Pro tio oni ankaŭ nomis 
ĝin la Festo de Lumoj. 

Kandeloj el sebo odoraĉis je 
karno kaj povis fandiĝi dum varma 
vetero. Necesis daŭre tondeti la 
meĉojn por eviti fumadon. En 
epoko, kiam abundis lignokadraj 
konstruajoj, oftis akcidentoj. Iam 



Ingoj por junkokandeloj 


estas, ke la partoprenantoj en 
diversaj religiaj kultoj uzas lumon 
por plifortigi sian kredon. La 2-a de 
februaro estas por la katolika 
eklezio Kandelfesto (la festo de la 
purigo de Maria), je kiu kandelojn 
por la venonta jaro oni metis antaŭ 
la altaro, kie ili beniĝis, aspergiĝis 
per sanktakvo kaj parfumiĝis per 
incenso. Tiel ili havis la potencon 
protekti kontraŭ tondro, fulmo kaj 
diversaj malsanoj. Tiajn kandelojn 
oni ankaŭ metis en la manojn de 
mortantoj por protekti la animon. 
Sed kial ĝuste je la 2-a de 
februaro? Ĉar nur ekde tiam ebbs 


dum la 17-a jarcento londona 
servisto nomita Obadja senpermese 
portis kandelon al sia dormo- 
ĉambro. Tie ĝi falis kaj ekbruligis 
la littukojn. Obadja fulmrapide 
vekis kunserviston kaj ili ambaŭ 
estingis la fajron - laŭ tre natura 
metodo, kies detalojn mi ne 
bezonas priskribi. 

Por prilumi pli vastan spacon 
necesis pligrandigi la lumon el 
kandeloj, kiu, eĉ se estis lustroj 
(kandelaroj), restis tre limigita. 
Kiom malforta estis kandelo, 
indikas tiu komparo: la lumoforto 
de moderna inkandeska ampolo de 

60 vatoj (aŭ 13 ĝis 15 vatoj por 
kompakta fluoreska, do 
energiŝpara, ampolo) egalas la 
lumforton de 74 kandeloj. En 
Francio la Spegula Salono en 
Versajlo estis verŝajne la unua loko, 
en kiu la nivelo de prilumado 
proksimiĝis al tio, kio kontentigus 
nin nuntempe. Tiom bone funkciis 
la ĉieaj speguloj, ke la franca 
kortumo je la unua fojo regule 
festis ankaŭ vespere. Krom tio, 
zorge ciritaj oro kaj arĝento - ĉu 
sur teleroj, ŝlosiltruoj aŭ broditaj 
veŝtoj - celis la speguladon de 
kandela lumo. 

Tamen por la plimulto da homoj 
malmulto ŝanĝiĝis inter la mez- 
epoko kaj la komenco de la 19-a 
jarcento. La pioniro de elektra lumo 
kaj kuninventinto de la inkandeska 
ampolo, Joseph Swan el Sunderland 
(1828-1914) skribis jene: 

"La tagoj de mia juneco 
apartenas al la mallumaj jarcentoj, 
car mi naskiĝis, kiam la junkolumo, 
la sebokandelo aŭ nur la flamoj el 
la kameno estis la kutimaj rimedoj 
por endoma prilumado. En la 
salonoj de eminentuloj, vaks- 
kandelo, aŭ malofte abundo da ili, 
mildigis la mallumon je solenaj 
okazoj; sed kutime la normalaj 
homoj, al kiuj mankis la persvadon 
de endoma brileco, de kiu ni 
profitas, enlitiĝis post sunsubiro." 

Fine de la 18-a jarcento oni 
aldonis al kandelvakson 


spermaceton, balenvakson el la 
kristaligita oleo de la makrocefalo. 
Tiu produktis pli brila lumo kaj 
restis firma eĉ dum varma vetero. 
Spermaceto siavice anstataŭiĝis 
per stearino, el sebo kaj palmoleo, 
ĝis 1850. Tiam inventiĝis parafin- 
vakso, kiu brulis pli pure kaj pli 
regule. Dum tiu periodo ankaŭ 
okazis teĥnikaj plibonigoj en la 
formo de oleolampoj, tiel ke ili pli 
ofte aperis ene de la domo. Kiel 
brulajo oni uzis pli maldikajn 
oleojn, aparte parafino (aŭ 
keroseno), kiu abunde haveblis post 
la malkovro de vastaj naftokampoj 
en Usono en 1859. Tiu produktis 
bonan blankan senfuman lumon. 

Tiaj lampoj tamen bezonis 
senĉesan bontenadon. Necesis 
tondeti la meĉojn, polurigi la 
latunon, purigi la lampkamenon. En 
grandaj kamparaj domoj aperis 
nova ĉambro por la purigado de 
lampŝirmiloj. En Belvoir Castle, 
loĝejo de la Duko de Rutland, 
respondecis la servistoj pri 400 tiaj 
lampoj. Do, se inter viaj prapatroj 
estis servistoj, verŝajne ankaŭ ili 
faradis tiun taskon. Helaj koloroj 
malaperis de la salonoj; nun, en la 
19-ajarcento, superregis la 
malhelajn por kaŝi la ĉiean fulgon 
el la lampoj. 

Tamen estis ankaŭ la destino de 
tiuj lampoj malaperi pro la alveno 
de la nova gaslumo. Tiu, produkto 
de la karbo, kiu antaŭenigis la 

novan industriiĝon de la socio, jam 
prilumis urbajn stratojn ekde ĝia 
unua apero en Londono en 1807 por 
festi la naskiĝtago de la brita reĝo 
Georgo la 3-a. La entreprenisto 
malantaŭ tiu elmontro, la taŭge 
nomita s-ro Frederick Windsor, 
certigis siajn klientojn, ke gaso 
estas eĉ pli agrabla al la pulmoj ol 
normala aero. Ekde la 1840-aj jaroj 
gaslumoj komencis aperi en urbaj 
domoj. Baldaŭ ili enmodiĝis en 
burĝaj hejmoj. Revuo por sinjorinoj 
rekomendis ĉiam okazigi festojn ĉe 
gaslumo. Se estis taglumo ekstere, 
oni fermu fenestrokovrilojn kaj 
kurtenojn por pli bone elmontri la 
gaslustrojn. Simile, kaj similkiale, 
oni faris spektante televidon dum 
la fruaj 1950-aj jaroj. 

La prilumado per gaso prezentis 
grandan paŝon antaŭen por la 
privata enĉambra vivo. Ebbs multe 
pli facile legi, skribi aŭ kudri. Gi 
tamen havis malavantaĝojn. Gi 
estis eksplodema,- ĝi poluis la aeron 
per forigo de oksigeno. Ne hazarde 
iĝis la aspidistro preferata salona 
planto, ĉar ĝi kapablis travivi eĉ ĉe 
malmulte da oksigeno. Se sinjorino 
foje svenis, tio povas esti ne nur 
pro strikte ŝnurita korseto sed 
ankaŭ pro manko da oksigeno en la 
ĉambro. Krome la elfluanta gaso 
daŭre kaj laŭte sibladis, malfacil- 
igante ĉetablan konversacion pri la 
lastaj modoj, aŭ la opero, aŭ eĉ pri 
tiu stranga fremdulo, kiu ŝajne 


* inventis novan 

1880-aj jaroj aperis 
la unuaj elektraj 
lumoj: arklampoj 
por ekstere, kaj 

inkandeska ampolo 
Kerosenlampo en vakutubo, en 

kiu estis filamento 
el volframo. Tiu ne estis la 
inventajo de unu sola persono, sed 
de pluraj laborantaj diversloke. Plej 
sukcesaj inter ili estis Thomas 
Edison en Usono kaj la supre citita 
Joseph Swan en Novkastelo, Anglio. 
En 1883 ili formis kunan 
entreprenon. Swan jam en 1881 
prilumis sian domon, en Gateshead 
apud Novkastelo, per elektro; en 
1883 la armilfabrikanto Armstrong 
faris same en sia nova kampara 
domo Cragside; tiu nun estas 
malfermita al la publiko kiel 
muzeo. 

Eĉ en la jaro 1914, tuj antaŭ la 
Unua Mondmilito, elektra pri¬ 
lumado en la domo estis precipe 
por riĉuloj. Veran progreson en 
Britujo oni atingis nur en 1926, 
kiam la registaro starigis centran 
komision por normigi la 
produktadon de elektra energio per 
racie distribuitaj centraloj, kaj 
kreis nacian reton por interkonekti 
diversajn energifontojn kaj etendigi 
ilin en la kamparon. 

Elektra prilumado baldaŭ 
furoris - tiom, ke foje certaj riĉuloj 
instaligis la lumojn en la domo kaj 
nur poste konstatis, ke ne estis 
elektra centralo en la regiono. 
Nescio regis pri tio, kiel funkciis la 
lumoj. Afiŝoj staris en la domo kun 
la novaj lumoj por prie informi. Jen 
unu el ili: 

Tiu ĉambro estas ekipita per 
Edison-a elektra lumo. Ne provu 
bruligi lumon peralumeto. Necesas 
nur turni la ŝlosilon sur la muro 
apud la pordo. 

Aldone, malgrandlitere: 

La uzado de elektro por 
prilumado ne difektas la sanstaton 
kaj ankaŭ ne efikas sur la dormo. 

Notinde estas, ke aparte virinoj 
rimarkis la avantaĝojn de elektro 
por dommastrina laboro. ĉi estis 
pura, praktika kaj senodora; krome 
ebbs plenumi taskojn dise dum la 
tago; ne plu necesis pretigi la 
vespermanĝon jam tagmeze. Oni 
nun faris ĝin vespere kaj restis 
libera tagmeze por fari ion alian 
laŭ elekto. Tiu entuziasmo flanke 
de virinoj kondukis al la starigo de 
la Elektra Asocio por Virinoj, kies 
celo estis eduki aliajn virinojn (kaj 
foje ankaŭ virojn) pri la avantaĝoj 
de elektra energio. Inter la 
eldonajoj de la Asocio estis la libro 
La Elektra Epoko por Virinoj, kiu 
aperis en 1931, kaj du libretoj 
Receptoj por la Elektra Kuirforno 
kaj Elektro sen Larmoj. 


La efiko de elektro sur la 
ĉiutaga vivo de multaj virinoj estis 
signifa. Rimarkinde estas, ke du 
aliaj novaj servoj kiuj siatempe 
ankaŭ transformis la endoman 
vivon de virinoj - gaso kaj akvo - ne 
ricevis tiun apogon kaj antaŭen- 
igon. Elektro estis io aparta. La 
Elektra Asocio por Virinoj 
kampanjis por la disvastiĝo de 
elektra energio kaj la pliboniĝo de 
elektraj iloj. ĉi eldonis librojn kaj 
revuojn por klarigi la mirindajojn 
de elektra energio al publiko 
plejparte ankoraŭ nescia. Ĝi ankaŭ 
apogis la malmultajn virinojn, kiuj 
laboris ene de tiu industrio. Sed 
precipe ĝi okupis sin pri la elektro- 
uzantino en la domo. 

Tiam ankoraŭ necesis varbi por 
tiu novajo. En iu rakonto pri 
Sherlock Holmes staras la frazo, 
"Holmes deprenis la ŝaltilon, kaj la 
tuta ĉambro tuj inundiĝis per 
elektra lumo." Neniu el ni parolus 
tiel nuntempe. Sed Conan Doyle, 
kiu mortis en 1929, bone memoris 
la epokon de malfortaj kandeloj, 
fumantaj lampoj kaj siblanta gaso; 
li ne povis ne primiri la novan 
elektron. Laŭ Lenino komunismo 
estis "socialismo plus elektro". 

Intertempe konstateblas, ke 
elektro egale necesas por 
kapitalismo aŭ eĉ por faŝismo. Gi 
iĝis nepraĵo de la moderna vivo. Ni 
ĉiuj kreskis kun ĝi kaj profitas de 
ĝi, tiom ke ni nur rimarkas ĝin. 

kiam ĝi neatendite mankas. 
Laŭdinda situacio, ĉu ne? Atingo, 
pri kiu la homaro juste fieras: 
kompreneble. Sed ni esperantistoj 
ankaŭ fieras pri nia kapablo pensi 
alimaniere. Do starigindas la 
demando: kion ni per tio perdis? 

Kio mankis al tiu endoma vivo 
daŭre prilumata ĝis en ĉiun 
anguleton per forta, senflagreta 
blanka lumo? 

Unue ni perdis rutinon en 
harmonio kun la naturo. Industria 
socio devigis nin labori ne laŭ la 
lumo sed laŭ la horloĝo, tiel ke 
skiplaboristo restas maldorma 
dumnokte kaj apenaŭ spertas 
taglumon. 

Due la rakontarto suferis. 
Tradicia rakontisto rakontis 
sentekste, parkere; aŭskultantoj 
faris proprajn mensajn bildojn en la 
mallumo. La disvastiĝo de 
radioaŭskultado portempe revivigis 
tion, sed ekde la apero de televido 
niaj distraĵoj dependas ĉiam pli pri 
bildoj kaj malpli pri la imagopovo; 
kaj nuntempe ĉiu elektra ilo havas 
propran prilumatan ekranon. 

Homoj distriĝadas pli ol iam ajn 
antaŭe; sed se distrajo mankas, ili 
tediĝas pli draste ol iam ajn antaŭe. 

Trie suferis ankaŭ la kutimo de 
komuna kantado kaj muzikfarado, 
por kiu lumo ne ĉiam necesas. 
Muzikistoj povas ludi instrumentojn 
en mallumo, kondiĉe ke ili ludu 
parkere; kaj por kunkanti gravas 



auskultado pli ol rigardado. 
Iompostiome muziko iĝis afero por 
profesiaj distrantoj (kaj pasivaj 
aŭskultantoj -rigardantoj) anstatau 
io neperfekta sed hejmfarita. 

Konstateblas, ke sur tiu kampo 
kiel sur aliaj, progreso mirigas nin, 
sed ĉiam je certa kosto. ■ 



Veronika Poor 

Babile 


Paul Gubbins 


Gratulon ... al ni mem! 

Multaj legantoj de La Brita 
Esperantisto favore prikomentis 
ties novan aspekton. Ankaŭ Stefan 
MacGill, vizprezidanto de 
Universala Esperanto-Asocio 
(UEA), gratule mesaĝis (2015-04- 
13): "Dankon pro LBE kaj Update - 
mi ne vidis ilin en jaroj - la nova 
aspekto estas okulfrapa! Mi tuj 
plusendis ilin al nia estraro (kaj 
redaktoro), kiel modelo de bona 
paro da enlandaj revuoj - por 
interno kaj ekstero. 

"Revuo Esperanto ja havas alian 
rolon ol landa bulteno, sed mi fidas, 
ke nia redaktoro prenos la 
ekzemplon pri LBE, almenaŭ rilate 
la litergrandecon kaj spacigon, por 
kompreni, ke multaj el la legantoj 
havas okulojn pli lacajn ol ili iam 
estis! Gratulon pro la bona 
laborado!" 

Dankon al Tim Owen, kiu 
plusendis la vicprezidantan 
mesaĝon al la redaktoro de LBE, 
kaj kiu kun Simon Davies kaj Ava 
Rowell respondecas pri la nova 
aspekto de la revuo. 

Gratulon kaj sukceson ... 

... ni deziras al Veronika Poor, 
kiu ekde la komenco de 2016 
fariĝos direktoro de la centra 
oficejo de UEA en Roterdamo. Ŝi 


sekvos la multjare servintan 
direktoron Osmo Buller, al kiu ni 
deziras paean kaj agrablan 
emeritiĝon. Ĉeestintoj de la brita 
kongreso de 2011 en Eastbourne 
eble memoras, ke inter la 
eksterlandaj gastoj nombriĝis 
Veronika, tiam aktiva en Tutmonda 
Esperantista Junulara Organizo 
(TEJO). Dum la kongreso ŝi estis 
fotita (maldekstre). 

Lingvo-lanĉilo 

Aperis artikolo en la fakrevuo 
The Linguist (Vol. 54, 1, 2015) pri la 
projekto Springboard to Languages. 
Sub aŭspicio de Springboard, oni 
instruis en elementaj lernejoj 
Esperanton kadre de lingvo- 
konsciiga programo. La verkinto de 
la artikolo, Amanda Barton, fakulo 
ĉe la Universitato de Manĉestro, 
science kontrolis la projekton kaj 
en la artikolo pozitive pritaksas la 
rezultojn. Tamen ŝi avertas, ke, se 
oni volus pli vaste enkonduki la 
Springboard- projekton, necesus 
"plene revizii, kiel gepatroj, lernejoj 
kaj pedagogiaj planistoj komprenas 
la celojn de lingvo-lernado" (p. 19). 
Dankon pro la informoj al Angela 
Tellier. 

Krizo ... kaj Esperanto 

Dankon al Hilary Chapman - 

kie kaj kiel li elfosas informerojn 
tiajn? - pro la novaĵo, ke ekzistas 
insulo kun la nomo Krizo. En majo, 
ĝi estis afliktita de terura epidemio: 
tiel nomata Malsana-epidemio. 
Tamen feliĉe la loĝantaro ne 
suferis, ĉar Krizo estas fikcia insulo 
kreita de krizo- kaj katastrofo- 
konsultejo. La kompanio celas 
virtuale testi, kiel reale reagi al 
veraj krizoj kaj katastrofoj. La 
insulo "situas" inter Aŭstralio kaj 
Nov-Zelando. Esperantaj vortoj 
supozeble donas iom da fremdeco al 
insulo, kiu havas longan historion, 
ekde la momento, kiam Kapitano 
Cook ĝin malkovris. Tiuj, kiuj volas 
viziti (ne iru sen asekuro), trovos ĉi 
tie detalojn: 

lbesp.org/insulo-krizo 

Mortemulo 

Denove dankon al Hilary 
Chapman, kiu atentigas pri raporto 
en la gazeto Sunderland Echo 
(2015-05-19) pri studento, Shaun 
Chipp, kiu kreis kvarkanzonan 
diskon titolitan Mortemulo. 

Menciite en la raporto estas, ke la 
vorto devenas de Esperanto. La 
19-jarulo lanĉis la diskon kadre de 
kolegia kurso kaj, vendante ĝin, 
jam rikoltis £300 por la organizajo 
Cancer Research. 

La angla lingvo 

"Ni perdas la kapablecon paroli 
kun la mondo" - tiel la titolo de 


artikolo en The Guardian (2015-03- 
03). Verkis ĝin eksa ambasadoro, 
Oliver Miles, kiu notis: "En mondo, 
kie 'ĉiu parolas la anglan', 
malfacilas al brito sufiĉe sin ekzerci 
en fremda lingvo por senti sin 
komforta ĝin uzi. ... Tamen scipovi 
lingvon estas ŝlosilo, kiu malfermas 
la pordon." Indas tion memori, kiam 
oni argumentas, ke superfluas 
lingvolernado, ĉar la mondo 
koloniiĝis de la angla. 

Ĉiu parolas la anglan (1) ... 

Eble, sed ne en Britujo. Raportis 
The Guardian (2015-06-19) ke en 
Little Horton, kvartalo de Bradford, 
el preskaŭ 20 000 loĝantoj 35% ne 
posedas la anglan kiel ĉefan 
lingvon kaj 12% ĝin malbone aŭ 
tute ne parolas. 

Ĉiu parolas la anglan (2) ... 

Preskaŭ duono de la kuracistoj 
el Eŭropa Unio, kiu celis labori en 
Britio, ne ricevis permesilon, ĉar ili 
ne povis montri sufiĉan kapablon 
en la angla lingvo. Raportis The 
Guardian (2015-07-27), ke en la 
pasinta jaro nur triono de la 
kandidatoj el Italujo permesilon 
ricevis, kaj nur iom pli ol kvarono el 
Francujo. Plej sukcesis kuracistoj el 
Pollando kaj Germanujo. 

Ĉiu parolas la anglan (3) ... 

Eble, sed foje ili nek volas nek 
kapablas. Laŭ Philippine Daily 

Enquirer (2015-06-23), en artikolo 
titolita "Why English is so very 
hard to teach and learn" ("Kial tiom 
malfacilas instrui kaj lerni la 
anglan"), la aŭtoro atentigas pri la 
sinteno de lernejanoj, kiuj taksas 
malpatriota uzon de la angla. La 
aŭtoro kulpigas erarojn en lerno- 
libroj; instruistoj, kiuj malbone 
prononcas la anglan; kaj 
komputilajn ludojn, kiuj ne firmigas 
lingvajn kaj komunikajn principojn. 
Dankon al Hilary Chapman pro la 
ligo! lbesp.org/pde-angla 

Ĉiu parolas la anglan (4) ... 

... se nur malbone en Panĝabo, 
Barato. Laŭ artikolo en The Tribune 
(2015-06-25), trovita de la 
nelacigebla Hilary Chapman, 
instruistoj faris meze 60 lingvajn 
erarojn en 150-vorta raporto. Eraroj 
inkluzivis "lake of interest", 
anstataŭ "lack", kaj "Students 
parents are not educational so that 
time table should be fresh before 
ressess". La ministerio pri edukado 
kulpigas instruistojn, kiuj mem 
malperfekte regas la anglan, pri 
malbonaj ekzameno-rezultoj kaj 
falantaj niveloj en la angla. 

lbesp.org/lake-of-interest 

Ĉiu parolas la anglan (5) ... 

Raportite en The Guardian 
(2015-07-20): "La Oscar-nomumita 
aktoro Terence Stamp montris sian 
maltrankvilon pri la plurkultura 


identeco de Londono kaj plendis, ke 
neniu en la ĉefurbo parolas la 
anglan". Troigo, evidente ... sed ... 

Ne nur la anglan parolu policanoj 

Edmund Grimley Evans 

atentigis pri raporto en The 
Guardian (2015-07-21) pri trejnado 
de londonaj policanoj. Kadre de 
eksperimenta programo estontaj 
rekrutoj parolu ne nur la anglan sed 
ankaŭ unu el 14 aliaj lingvoj, 
inkluzive de la araba, la bengala, la 
germana, la greka, la hebrea, la 
pola kaj la turka. Interese, ke en la 
listo aperas nek la franca (la lingvo, 
kiun la rekrutoj estos plej verŝajne 
tanĝintaj en siaj lernejoj) nek aliaj 
lingvoj el orienta Eŭropo. Pri la 
nivelo de la lingvo-scioj silentas 
Scotland Yard. 

Jes ... kaj ne(s) 

Sursojle de la Esperanto-tago (la 
26-a de junio) publikigis la z-jurnalo 
(reta varianto de The Independent ) 
du-kolumnan, verdkoloran panelon 
pri Esperanto. Videblis bildoj pri 
Zamenhof kaj pri la flago, kun 
informoj pri la lingvaj originoj de 
Esperanto kaj la nombro de 
parolantoj. Tradukitaj estis bazaj 
frazoj kaj vortoj ... nur domaĝe, ke 
la esperanta vorto por la angla "no" 
aperis kiel "nes". Dankon al Joyce 
Bunting (fakte ŝia edzo Alan), kiu 
rimarkis la paĝon (ankaŭ al Lenio 
Marobin, kiu same informis). ■ 

